**Argumentarea necesității**

**cu privire la inițierea negocierilor asupra proiectului Acordului de facilitate de credit dintre Republica Moldova și Agenția Franceză pentru Dezvoltare nr. CMD 1016 01 G „Programul pentru tranziția energetică verde”**

1. **Descrierea contractului de împrumut de stat extern**
2. ***Informații generale***

La data de 10 februarie 2023, Ministerul Finanțelor al Republicii Moldova a transmis Agenției Franceze pentru Dezvoltare (AFD) o solicitare de examinare a posibilității acordării unui împrumut bazat pe politici de dezvoltare, în valoare de 120 milioane euro, oferit în condiții concesionale, în vederea susținerii procesului de implementare a reformelor în sectoarele energetic și forestier.

Ca rezultat al acestui demers, la data de 23 iunie 2023, a fost semnat Memorandumul de Înțelegere „Reforma Verde pentru Moldova” între Guvernul Republicii Moldova, reprezentat de Ministerul Finanțelor, Ministerul Energiei, Ministerul Mediului, Ministerul Muncii și Protecției Sociale, și Agenția Franceză pentru Dezvoltare. Acest Memorandum stabilește cadrul general de colaborare și definește o foaie de parcurs privind desfășurarea reformelor convenite.

Documentul este structurat în șase faze principale, fiecare conținând obiective specifice, și include în total 34 de Măsuri de Reformă a Politicilor (MRP). Acordul de facilitate de credit la care se face referire în prezentul document vizează Faza a II-a a acestui program de reformă.

Prima tranșă a programului (în valoare de 40,0 de mil. EUR) a fost implementată cu succes în anul 2023, deschizând calea pentru aprobarea celei de-a doua tranșe în 2024 (în valoare de 25,0 de mil. EUR), aceasta fiind debursată în 2024. Fazele ulterioare, inclusiv faza actuală 3, vor urma cu un ciclu anual pentru anii 2025-2028, iar debursarea mijloacelor fiind condiționată de realizarea acțiunilor menționate în Memorandumul de Înțelegere, precum și în proiectul Acordului de facilitate de credit vizat.

Acordul de facilitate de credit ce urmează a fi încheiat cu Agenția Franceză pentru Dezvoltare constituie un contract bilateral, interstatal.

 Acordul în cauză este constituit din 18 articole și 15 anexe, care conțin clauze privind condițiile financiare ale împrumutului, administrarea facilității, angajamentele care și le asumă părțile contractante etc.

1. ***Informaţii privind conţinutul contractului***

Scopul Acordului de facilitate de credit este finanțarea necesităților bugetului de stat, contribuind în același timp la promovarea reformelor în sectorul energetic al Republicii Moldova. Aceste reforme vor consolida securitatea energetică și avansa procesul de convergență cu standardele Uniunii Europene. Intervențiile vizate au ca obiectiv facilitarea tranziției către un sistem energetic mai durabil și mai ecologic, prin modernizarea infrastructurii, îmbunătățirea eficienței energetice, dezvoltarea surselor de energie regenerabilă, protejarea consumatorilor și promovarea politicilor de mediu și combatere a schimbărilor climatice.

Acordul de facilitate de credit vine să implementeze prevederile Memorandumului de Înțelegere, semnat la 23 iunie 2023, între Guvernul Republicii Moldova, reprezentat de Ministerul Finanțelor și Ministerul Energiei, Ministerul Mediului, Ministerul Muncii și Protecției Sociale și Agenția Franceză pentru Dezvoltare, și anume propulsarea sectorului energetic la o tranziție verde în Republica Moldova.

Implementarea angajamentelor din Matricea de politici este în responsabilitatea comună a Ministerului Energiei, Ministerului Mediului și a Ministerului Muncii și Protecției Sociale. Măsurile de reformă a politicilor ce urmează a fi puse în aplicare pe parcursul Programului, sunt axate asupra implementării și aplicării agendei de reformă privind tranziția verde în domeniul energetic, sprijinirea eforturilor de aliniere a Republicii Moldova la acquis-ul european, crearea unui cadru de reglementare care să ofere stimulente pentru investiții suplimentare în domeniul schimbărilor climatice și al protecției mediului, precum și consolidarea capacității de producție a energie regenerabile și securitatea aprovizionării.

Amendarea Acordului de facilitate de credit vizat se va face doar în cazul în care ambele părți au convenit în scris asupra acestuia și va fi amendat conform acelorași proceduri ca și Acordul de facilitate de credit, iar termenul de valabilitate este de maxim 12 luni din momentul semnării acestuia.

Acordul respectiv urmează a fi ratificat de către Parlamentul Republicii Moldova.

1. **Analiza de impact**
	* + 1. ***Aspectul politic, cultural și social:*** Proiectul Acordului de facilitate de credit, nu contravine politicii interne şi externe promovate de Republica Moldova. Totodată, acesta va spori relațiile cu partenerii francezi, ceea ce este un beneficiu la nivel internațional.
			2. ***Aspectul economic și de mediu:*** Proiectul Acordului de facilitate de credit nu conține prevederi care ar avea repercusiuni negative asupra economiei și mediului Republicii Moldova, dar din contra va finanța tranziția Republicii Moldova prin reforme la o economie verde.
			3. ***Aspectul normativ:*** ProiectulAcordului de facilitate de credit în cauză este compatibil cu instrumentele internaţionale la care Republica Moldova este parte, precum și cu prevederile Constituției Republicii Moldova, Carta ONU, legislația Uniunii Europene. Încheierea acestuia implică adoptarea unor Legi noi sau modificarea legislației în vigoare în conformitate cu condiţionalităţile de politici stipulate în proiectul Acordului de facilitate de credit invocat.
			4. ***Aspectul instituțional și organizatoric:***În vederea realizării prevederilor prezentului Acord, nu va fi necesară întreprinderea măsurilor suplimentare privind înființarea unor instituții noi sau reorganizarea celor existente și nu va condiționa abilitarea unor persoane sau instituții cu împuterniciri noi.
			5. ***Aspectul financiar:*** ProiectulAcordului de facilitate de credit ce urmează a fi încheiat cu Agenția Franceză pentru Dezvoltare prevede contractarea unui împrumut în sumă de 25,0 mil. euro. Maturitate împrumutului este de 15 ani, inclusiv perioada de grație de 5 ani. Rambursarea împrumutului urmează a fi efectuată semi-anual în 20 de tranșe egale. Rata dobânzii va fi selectată la momentul debursării între rata fixă a dobânzii sau rata flotantă (Euribor 6m+marja 0,9 p.p.). Este de menționat că la data de 16 iunie 2025, rata de referință Euribor 6m a înregistrat valoarea de 2,054%. Comisionul de angajament constituie 0,5% calculat din suma nedebursată începând cu data semnării Acordului. Comisionul unic constituie 0,5% calculat din suma totală a împrumutului și se va achita în maxim 30 de zile de la data intrării în efectivitate a Acordului de facilitate de credit.

Împrumutul urmează a fi debursat într-o singură tranșă.

Cheltuielile de deservire a împrumutului dat urmează a fi efectuate din bugetul de stat.

Resursele financiare din împrumutul respectiv vor fi utilizate pentru finanțarea necesităților bugetului de stat.

**6. *Aspectul temporar.*** Acordul de facilitate de credit va intra în vigoare la data la care Ministerul Justiției al Republicii Moldova va emite opinia legală și rămâne în vigoare și efect atâta timp cât orice sumă este restantă în temeiul prezentului Acord. Toate obligațiile menționate în Clauza 15.9 (Confidențialitate – Dezvăluirea informațiilor) rămân în vigoare pentru o perioadă de cinci ani de la ultima Dată de plată.

1. **Mandatul pentru negocieri (la solicitarea împuternicirilor pentru negocieri):**

În vederea negocierii proiectului Acordului de facilitate de credit dintre Republica Moldova și Agenția Franceză pentru Dezvoltare Nr. CMD 1016 01 G, va fi împuternicită delegația oficială în baza Hotărârii Guvernului Republicii Moldova.

Conducătorul delegației oficiale va fi dl Ion Gumene, Secretar de stat al Ministerului Finanțelor, care va fi desemnat să semneze toate actele aferente procesului de negociere. Din delegația oficială a Republicii Moldova vor face parte reprezentanți ai Ministerului Finanțelor, Ministerului Justiției, Ministerului Mediului, Ministerului Muncii și Protecției Sociale și Ministerul Energiei.

1. **Procedura negocierilor:**

Încheierea Acordului de facilitate de credit dintre Republica Moldova și Agenția Franceză pentru Dezvoltare Nr. CMD 1016 01 G, a fost înaintată de către Ministerul Finanțelor, în vederea finanțării necesităților bugetului de stat.

La momentul de față, în vederea susținerii bugetului de stat, au fost semnate alte cinci Acorduri de facilitate de credit între Republica Moldova și Agenția Franceză pentru Dezvoltare, în sumă totală de 180,0 mil. euro.

Negocierile Acordului vor fi purtate de către delegația oficială de negociatori condusă de dl Ion Gumene, Secretar de stat al Ministerului Finanțelor.

Negocierile vor avea loc în limba engleză.

Acordul de facilitate de credit invocat mai sus, va intra în vigoare la data la care Ministerul Justiției al Republicii Moldova va emite opinia legală.

**Secretar de Stat Ion GUMENE**